
Cyflwyniad
Yn y traethawd hwn, byddaf yn myfyrio ar y tair prif elfen yr ydym wedi'u harchwilio yn ystod ein sesiynau labordy theatr: gwaith Agusto Boal, William Shakespeare a Theatr Stryd. Byddaf yn trafod yr hyn rydw i wedi'i ddysgu gan bob un, yr heriau a wynebais, a sut mae'r profiadau hyn wedi datblygu fy sgiliau a'm hyder fel perfformiwr.
Agusto Boal
Yn ystod tymor cyntaf Labordy Theatr, gwnaethom archwilio gwaith Agusto Boal a'i ymarfer dylanwadol, ‘Theatre of the Oppressed’. Dechreuon ni drwy ddysgu am bwy oedd Boal fel ymarferydd a'r bwriadau y tu ôl i'w waith, yn enwedig ei ffocws ar roi llais i'r rhai sy'n profi gormes yn ogystal a chwalu'r rhwystr rhwng actor a chynulleidfa. Fel rhan o’n ymchwil, cawsom y dasg o greu cyflwyniad pwynt pwer ar Boal, ac fe helpodd y broses yma fi i ddatblygu dealltwriaeth dyfnach o'i waith a deall pam mae yn dal i fod mor berthnasol heddiw. Cyn dod ar draws gwaith Boal roeddwn yn gweld theatr fel rhywbeth a berfformir i gynulleidfa. Fe gyflwynodd Brecht y cysyniad o chwalu’r bedwaredd wal ond mi aeth Boal ymhellach gan chwalu’r ffin rhwng actor a chynulleidfa’n gyfan gwbl a chwalu’r strwythur traddodiadol o theatr yr oeddwn wedi arfer ag ef.
Fel rhan allweddol o'n dysgu buom yn edrych ar ymarferion Agusto Boal, sydd wedi eu cynnwys yn ei lyfr ‘Games for actors and non actors ‘- gemau fel ‘Walk, Stop. Justify’, ‘Columbian Hypnosis’ a ‘The Order of Knots’. Ar y dechrau, roeddwn yn meddwl fod y gemau hyn yn hwyl ond ychydig yn wirion, ac nid oeddwn yn deall eu pwrpas yn iawn. Ond wrth i mi eu harchwilio’n ddyfnach,ac yn enwedig wrth eu ymarfer,dechreuais werthfawrogi eu gwir werth. Fe wnaethon nhw fy helpu i ddatblygu fy sgiliau byrfyfyrio, ffocws a gwaith tîm, tra hefyd yn adeiladu ymddiriedaeth o fewn y grŵp. Er na fyddaf efallai yn eu defnyddio'n rheolaidd o fewn fy ymarfer fy hun, rwy'n gweld eu gwerth ac yn deall pa mor effeithiol ydyn nhw ar gyfer arwain a chynnal gweithdai, i dorri'r iâ, a helpu perfformwyr i fod yn fwy presennol ac ymatebol.
Prif ffocws yr uned hon oedd Theatr Fforwm, lle gwnaethom archwilio'r syniad o'r ‘spect-actor’ sef cysyniad a grewyd gan Boal lle mae'r gynulleidfa yn dod yn gyfranogwr gweithredol yn y perfformiad. Cawsom y dasg o greu golygfeydd yn seiliedig ar themâu gormes, golygfeydd lle gallai'r gynulleidfa ymuno drwy dorri ar draws a newid y weithred. Roeddwn i'n gweld hyn yn arbennig o heriol, gan ei fod yn golygu na allwn ddibynnu ar sgript sefydlog. Roedd strwythur y perfformiad yn newid yn gyson yn dibynnu ar fewnbwn y gynulleidfa, ac roedd hyn yn fy ngorfodi i feddwl ar fy nhraed ac i ymateb drwy fyrfyfyrio.
Gan fy mod yn tueddu i orfeddwl a phoeni am ddweud y peth ‘anghywir’, dwi wastad wedi ofni ac osgoi gwaith byrfyfyr. Roedd fy niffyg hyder yno fi fy hun yn aml yn achosi i mi rewi, yn enwedig mewn sefyllfaoedd pwysedd uchel. Fodd bynnag, fe wnaeth technegau fel Theatr Delwedd fy helpu i oresgyn hyn. Trwy greu llyniau llonydd a mynegi emosiwn trwy ddelwedd gorfforol yn hytrach na geiriau, roeddwn i'n gallu archwilio fy nghymeriad mewn ffordd wahanol. Pan ofynnwyd mi gyfiawnhau fy newisiadau corfforol, fe wnaeth hyn fy ngwthio i feddwl yn ddyfnach am feddyliau a chymhellion fy nghymeriad. Techneg arall a gefnogodd fy natblygiad yn sylweddol oedd llif ymwybyddiaeth. Yn ystod yr ymarfer hwn, roeddem yn oedi golygfa ac yna’n lleisio meddyliau ein cymeriad ar unwaith, heb oedi. Roedd hyn yn hynod heriol ar y dechrau, ond fe wnaeth fy helpu i ryddhau  fy ofn o fod yn "anghywir" ac yn hytrach canolbwyntio ar fod yn y foment. Dros amser, gwelais fod y dechneg hon nid yn unig yn gwella fy sgiliau byrfyfyrio, ond hefyd yn dyfnhau fy nealltwriaeth o gymeriad a bwriad emosiynol.
Rwy'n credu bod yr ymarfer Theatr Fforwm wedi fy helpu i feddwl ar fy nhraed, i wrando ac i fod yn hyblyg a phresennol yn y foment er mwyn ymateb i sefyllfaoedd wrth iddynt newid yn gyflym. Mae'r rhain yn sgiliau hanfodol, nid yn unig yn y theatr, ond hefyd mewn bywyd bob dydd. Yn ogystal, mae archwilio gwaith Agusto Boal wedi fy ngwneud yn fwy ymwybodol o rym theatr fel offeryn ar gyfer newid cymdeithasol, yn hytrach nag adloniant yn unig. Daeth hyn yn arbennig o amlwg yn ein hasesiad diwedd tymor. Gofynnwyd i ni greu ac arwain gweithdy yn seiliedig ar dechnegau Boal, ar gyfer myfyrwyr yr ail flwyddyn, oedd yn gweithredu fel cyfranogwyr. Canfṹm hyn yn arbennig o heriol gan and oedd y ffocws bellach ar fy mherfformiad unigol yn unig; yn hytrach, roedd yn ofynnol i mi ymgysylltu, arwain ac ymateb i eraill mewn amser real. Gan y gallai’r golygfeydd ddatblygu a newid cyfeiriad yn llwyr yn ddibynnol ar fewnbwn y cyfranogwyr – roeddwn yn teimlo dan straen ac roedd y profiad yn heriol. Gwthiodd hyn fi ymhellach tu allan i’m ‘comfort zone’. Fodd bynnag, atgyfnerthodd hyn hefyd y sgiliau yr oeddem wedi bod yn eu datblygu drwy gydol yr uned, gan fod rhaid i mi aros yn bresennol, addasu’n gyflym a chyfathrebu’n glir. Er fy mod wedi ei chael hi’n frawychus ar adegau, yn y pen draw fe wnaeth hyn feithrin fy hyder a dangos i mi pa mor effeithiol y gall theatr fforwm fod wrth gydweithio ag eraill, yn hytrach na pherfformio ar eu cyfer yn unig.
Shakespere
Ar ôl archwilio Boal, aethom ymlaen i astudio gwaith William Shakespere. Ar y dechrau, roeddwn i'n gyffrous iawn, gan fy mod bob amser wedi mwynhau dramâu Shakespeare, ond nid oeddwn erioed wedi perfformio Shakespeare fy hun. Fodd bynnag, ar ôl i ni ddechrau gweithio gyda'r testun, roeddwn i'n ei chael yn llawer mwy heriol nag yr oeddwn i'n ei ddisgwyl. Roedd yr iaith yn teimlo'n anghyfarwydd ac yn anodd ei deall a gwnaeth hyn i mi deimlo'n eithaf datgysylltiedig o'r testun a'r cymeriad. Roeddwn hefyd yn cael trafferth gydag arddull yr iaith, gan ei bod yn aml yn teimlo fy mod yn adrodd barddoniaeth  ac roedd hyn yn ei gwneud yn heriol iw berfformio mewn ffordd naturiol a chredadwy.
Un o'r technegau mwyaf defnyddiol i mi oedd archwilio delweddau. Mae ysgrifennu Shakespeare yn llawn delweddau byw ac anarferol, ac mae’r rhain yn darparu cliwiau cryf am feddyliau ac emosiynau cymeriadau. Yn fy monolog, roedd sawl llinell yr oeddwn i'n ei chael yn ddryslyd, hyd yn oed ar ôl eu cyfieithu. Un enghraifft o’r fath oedd yr ymadrodd "winged Cupid painted blind" ond ar ol i mi ddychmygu Cupid dall yn saethu saethau ar hap, daeth yn llawer cliriach. Fe helpodd hyn fi i gysylltu’n ddyfnach gyda fy nghymeriad a deall beth roedd hi’n geisio ei gyfathrebu. Fe wnes i ddarganfod bod canolbwyntio ar ddelweddau yn rhoi rhywbeth pendant i mi weithio gydag ef, gan fy helpu i ddeall a gnwued ystyr, nid yn unig or testun, ond hefyd i fynd dan groen y cymeriad.
Fe wnaethom hefyd archwilio pwysigrwydd cytseiniaid a llafariaid, ac fe gafodd hyn effaith sylweddol ar fy eglurder lleisiol a dehongliad cymeriad. Mewn un ymarfer, fe wnaeth fy mhartner a minnau or-bwysleisio gwahanol elfennau o leferydd, roedd hi'n canolbwyntio ar gytseiniaid tra roeddwn i’n canolbwyntio ar lafariaid. Ar y dechrau, roedd hyn yn teimlo'n eithaf gorliwiedig a hyd yn oed ychydig yn chwerthinllyd, ond daeth yn glir yn gyflym sut mae’r elfennau hyn yn siapio cymeriad. Roedd defnydd fy mhartnar o gytseiniaid cryf a ffrwydrol yn awgrymu tensiwn a dicter , tra roedd fy nefnydd i o lafariaid yn teimlo’n fwy meddal ac addfwyn. Fe wnaeth hyn fy helpu i sylweddoli bod iaith ei hun yn rhoi cliwiau pwysig am gymeriad, personoliaeth a chyflwr emosiyniol. Mae’r sgiliau hyn yn hawdd eu trosglwyddo, gan fod ynganiad clir a rheolaeth lleisiol yn hanfodol ym mhob maes actio.
Maes arall roeddwn i'n cael trafferth gyda i ddechrau oedd rhythm. Mae Shakespeare yn aml yn ysgrifennu mewn medr pentamedr iambig, Er y gall y strwythur hwn gefnogi llif y testun, teimlais sawl gwaith fy mod yn canolbwyntio’n ormodol ar y rhythm a hynny ar draul mynegiant. Roedd yn heriol ceisio dilyn y rhythm heb iddo swnio’n fecanyddol.Teimlais fy mod weithiau'n canolbwyntio’n ormodol ar geisio dilyn y rhythm yn gywir, yn hytrach na canolbwyntio ar ystyr y geiriau.Ond sylwais fod Shakespeare weithiau’n newid y rhythm yn fwriadol i ddangos tensiwn neu emosiwn cryf, ac roedd gallu adnabod a defnyddio’r newidiadau yma’n effeithiol yn allweddol i ddod ar testun yn fyw. Daeth hyn yn offeryn defnyddiol i wneud dewisiadau actio cryfach, gan ei fod yn tynnu sylw at eiliadau allweddol yn y testun. Ymarfer arall a’m helpodd gyda rhythm a dealltwriaeth oedd gweithio gydag atalnodi. Fe wnaethom neilltuo symudiadau penodol i wahanol farciau atalnodi fel neidio ar bob atalnod llawn, a newid cyfeiriad wrth gyrraedd coma. Fe wnaeth hyn fy helpu i rannu’r testun yn adrannau  llai ac i ddeall llif naturiol y testun yn well. Roedd hefyd yn gwneud strwythyr yr iaith deimlo’n fwy corfforol ac yn llai haniaethol, a oedd yn cefnogi fy mherfformiad cyffredinol.
Sylweddoliad pwysig arall a gefais oedd ynglŷn â soliloquies neu ymson. Dysgais,yn Shakespeare, fod soliloquies yn aml yn fynegiant uniongyrchol o feddyliau mewnol cymeriad, wedi'u rhannu gyda'r gynulleidfa. Pan ddechreuais drin fy monolog yn fwy fel sgwrs neu olygfa, yn hytrach nag araith, fe wnaeth fy helpu i ymgysylltu mwy gyda’r testun ar cymeriad ar canlyniad oedd fod fy mherfformiad yn teimlo’n fwy naturiol.
Erbyn diwedd y tymor, sylwais ar welliant sylweddol yn fy hyder a'm tafluniad lleisiol. Dechreuais hefyd deimlo nad yw William Shakespeare mor frawychus ag yr oeddwn i'n tybio yn wreiddiol, ond yn hytrach yn arddull o ysgrifennu a pherfformio sy'n gofyn am ymarfer a dealltwriaeth. Er fy mod bellach yn teimlo'n llawer mwy cyfforddus yn dadansoddi a pherfformio testunau Shakespeare, rwy'n ymwybodol bod angen i mi barhau i ddatblygu fy sgiliau, yn enwedig rhythm ac ynganiad. Wrth symud ymlaen, hoffwn barhau i weithio ar destunau Shakespeare, gan fy mod yn gallu gweld pa mor werthfawr yw'r sgiliau hyn—nid yn unig ar gyfer theatr glasurol ond ar gyfer actio yn gyffredinol. Mae gwylio cynhyrchiadau modern megis y ffilm ‘Hammnet’ yn dyst bod y themau a’r emosiynau yn dal yn berthnasol iawn ac yn siarad â chynulleidfaoedd heddiw.

Theatr Stryd
Y pwnc diweddaraf rydyn ni wedi dechrau ei archwilio yw theatr stryd, sef ffurf o theatr sy’n cael ei gynnal y tu allan, mewn gofodau cyhoeddus. Byddwn yn parhau i ddatblygu’r arddull yma o theatr ar ôl y Pasg, gyda'r nod o berfformio yng ngŵyl Tafwyl. Gan ein bod newydd ddechrau'r broses hon, mae ein gwaith hyd yma wedi canolbwyntio'n bennaf ar ymchwil, dyfeisio syniadau, a datblygu cymeriad cychwynnol.
Dechreuon ni drwy ymchwilio i gwmnïau theatr stryd presennol fel ‘Kitsch n sync’  a’ Fools Paradise’ a roddodd lawer o ysbrydoliaeth i ni o ran rhyngweithio â'r gynulleidfa, hiwmor a pherfformiad corfforol. O hyn, dechreuon ni feddwl am ein syniadau ein hunain ac yn y pen draw penderfynon ni greu cymeriadau yn seiliedig ar wylanod. Roedd y cysyniad hwn yn caniatáu inni archwilio comedi corfforol ac ymddygiad gorliwiedig tra hefyd yn meddwl am sut i ymgysylltu â'r cyhoedd mewn ffordd sy'n ddifyr ond yn dal i fod yn ddiogel ac yn briodol. Fe wnaethom gymryd rhan mewn gweithdy dan arweiniad Cet Haf lle gwnaethom ganolbwyntio ar arsylwi ymddygiad gwylanod go iawn trwy wylio fideos a dadansoddi sut maen nhw'n symud ac yn rhyngweithio. Yna fe wnaethom arbrofi gyda throsi’r symudiadau hyn i berfformiad, gan ddefnyddio cerddoriaeth i ysbrydoli dehongliad mwy steiliedig, bron fel dawns. Ar y dechrau, roedd hyn yn eithaf heriol i mi, gan fy mod yn teimlo'n nerfus ac ychydig yn embarasd i gamu mor bell y tu hwnt i fy man cysur. Fodd bynnag, wrth i'r sesiynau ddatblygu, dechreuais sylweddoli nad yw theatr stryd yn ymwneud â pherffeithrwydd ond â egni, ymrwymiad a pharodrwydd i gymryd risgiau. Roedd gadael yr ofn o edrych yn wirion yn fy ngalluogi i fwynhau'r broses yn llawer mwy ac i fod yn fwy creadigol, yn wreiddiol a doniol yn fy mherfformiad. Fe wnaethom hefyd archwilio datblygu cymeriadau gwylanod unigol, gan roi personoliaethau a nodweddion corfforol gwahanol ac unigryw iddynt. Fe wnaeth hyn fy helpu i feddwl yn fwy penodol am sut y byddai fy nghymeriad yn symud, yn ymateb ac yn rhyngweithio â'r amgylchedd a'r gynulleidfa. Fel rhan o'n proses ddyfeisio, fe wnaethom hefyd archwilio syniadau am elfennau rhyngweithiol, megis defnyddio propiau fel fforc estynadwy i ddwyn bwyd yn chwareus, neu gorn beic i gyfathrebu , propiau a fyddai'n helpu i ddenu ac ymgysylltu â phobl sy'n mynd heibio.
 Un o'r heriau mwyaf i mi oedd yr elfen anrhagweladwy o theatr stryd. Mae perfformio mewn gofod cyhoeddus yn gofyn am lefel uchel o hyder, sgiliau byrfyfyrio ac ymwybyddiaeth, yn enwedig wrth ryngweithio â phobl nad ydynt efallai yn disgwyl neu’n dymuno ymgysylltu â ni i ddechrau. Roedd hyn yn arbennig o frawychus i mi ar y dechrau, yn enwedig y syniad o berfformio o flaen pobl rwy'n eu hadnabod tra’n gwisgo gwisgoedd mor feiddgar a chomic. Fodd bynnag, rwyf wedi dechrau sylweddoli bod y sgiliau byrfyfyrio a ddatblygais drwy waith Agusto Boal yn hynod berthnasol yn y cyd-destun hwn. Mae'r gallu i feddwl yn gyflym, addasu, ac ymateb i bobl go iawn yn y foment yn hanfodol mewn theatr fforwm ac mewn theatr stryd. 
Ar y cyfan, er ein bod yn dal yng nghamau cynnar y prosiect hwn, rwyf eisoes yn dechrau sylwi ar newid yn fy hyder. Mae'r broses wedi fy annog i gamu tu allan fy ‘comfort zone’, cymryd risgiau creadigol, a phoeni llai am farn pobl eraill. Er fy mod yn ei chael hi'n anodd ymlacio a pheidio a gor-feddwl ar y dechrau, rwy’n dysgu’n raddol i gofleidio natur chwareus a byrfyfyriol theatr stryd.Wrth symud ymlaen, rwy’n gyffrous i barhau i ddatblygu’r gwaith hwn ac rwy’n gobeithio y bydd perfformio yn Tafwyl yn cryfhau nid yn unig fy hyder - ond  fy sgiliau byrfyfyrio, fy mwyniant am gallu i gysylltu a chynulleidfa mewn ffordd uniongyrchol a beiddgar. 
Casgliad
I gloi, rwyf wedi darganfod er gwaethaf eu gwahaniaethau, fod gwaith Agusto Boal,William Shakespere, a theatr stryd i gyd yn atgyfnerthu’r ffaith fod actio’n rhyngweithiol, yn fyw, yn digwydd yn y foment ac yn ymatebol i gynulleidfa. Mae’r holl brofiadau rwyf wedi eu cael fel rhan o fy ngwersi Labordy Theatr wedi fy nysgu bod perfformiad effeithiol yn dibynnu ar bresenoldeb, y gallu i addasu a chysyllu yn hytrach na pherffeithrwydd. Mae fy hyder wedi tyfu, yn enwedig mewn byrfyfyrio a pherfformio y tu allan i'm ‘comfort zone’, ac rwy'n teimlo'n fwy parod i gymryd risgiau creadigol. Rwyf hefyd yn ymwybodol fy mod wedi colli rhai gwersi, a byddwn wedi elwa mwy pe bawn wedi bod yn bresennol yn fwy cyson, sy'n rhywbeth rwyf angen ei wella wrth symud ymlaen. Fodd bynnag, rwy'n gyffrous i barhau i ddatblygu'r sgiliau hyn ac adeiladu ar yr hyn rwyf wedi'i ddysgu.

